Source: https://podpora.financnasprava.sk/973701-V%C5%A1eobecne-o-opravn%C3%BDch-polo%C5%BEk%C3%A1ch-pod%C4%BEa-z%C3%A1kona-o-dani-z-pr%C3%ADjmov
Timestamp: 2019-12-09 13:45:46+00:00
Document Index: 6073591

Matched Legal Cases: ['§ 18', '§ 20', '§ 20', '§ 20', '§20', '§ 20', '§ 52', '§20', '§20', '§ 20', '§ 20']

Všeobecne o opravných položkách podľa zákona o dani z príjmov
Úvod > Daň z príjmov > Daň z príjmov právnickej osoby > Pohľadávky > Opravné položky > Všeobecne o opravných položkách podľa zákona o dani z príjmov
Opravná položka (ďalej len „OP“ ) sa tvorí na základe zásady opatrnosti, ak je opodstatnené predpokladať, že nastalo zníženie hodnoty majetku oproti jeho oceneniu v účtovníctve. OP sa tvoria v účtovníctve podľa § 18 Postupov účtovania pre podnikateľov účtujúcich v sústave podvojného účtovníctva a následne sa posudzuje ich zahrnutie do daňových výdavkov podľa § 20 zákona o dani z príjmov. Daňovo uznané sú OP k
- nepremlčaným pohľadávkam podľa § 20 ods. 14 zákona o dani z príjmov,
- k pohľadávkam voči dlžníkom v konkurze a reštrukturalizácii a od 1.1.2018 k pohľadávkam voči dlžníkom, ktorým bol súdom určený splátkový kalendár podľa § 20 ods.10 až 12 zákona o dani z príjmov. U bánk sú OP voči dlžníkom so splátkovým kalendárom daňovým výdavkom vo výške rozdielu medzi hodnotou pohľadávky v splátkovom kalendári a ich hodnotou zahrnutou do výdavkov podľa §20 ods.4 zákona o dani z príjmov. Novelizované ustanovenie sa použilo prvýkrát pri podaní DP po 31.decembri 2017,
- k odplatne nadobudnutému majetku podľa § 20 ods.13 zákona o dani z príjmov,
- k nepremlčaným pohľadávkam, ktoré tvoria banky a pobočky zahraničných bánk,
- k nepremlčaným pohľadávkam z poistenia a k pohľadávkam zdravotných poisťovní,
- k pohľadávkam vzniknutým od 1.1.2002 a zahrnutých do príjmov do 31.12.2003 podľa § 52 ods.18 zákona o dani z príjmov,
- k nepremlčaným pohľadávkam voči osobám v rezolučnom konaní podľa zákona o riešení krízových situácií na finančnom trhu,
- od 1.1.2016 tvorba OP k príslušenstvu pohľadávky, ktoré bolo zahrnuté do zdaniteľných príjmov sa zahrnie do daňových výdavkov do výšky 100 % hodnoty príslušenstva, alebo jeho neuhradenej časti, ak od splatnosti pohľadávky, ku ktorej sa príslušenstvo viaže, uplynula doba dlhšia ako 1 080 dní v nadväznosti na §20 ods.22 zákona o dani z príjmov. Ustanovenie sa použilo po prvýkrát pri podaní DP po 31.decembri 2015. Od 1.1.2018 na základe zmeny v §20 ods.22 zákona o dani z príjmov si daňovník môže pre účely zahrnutia OP k príslušenstvu pohľadávky z 2 alternatív:
- ak od splatnosti pohľadávky uplynula doba dlhšia ako 1080 dní,
- ak od splatnosti príslušenstva uplynula doba dlhšia ako 1080 dní
Otázka č.1 – OP k pohľadávkam
Spoločnosť eviduje pohľadávku v menovitej hodnote 10 000 €, splatnú 12.8.2016 ku ktorej v účtovníctve vytvorila k 31.12.2019 OP vo výške 100 %. Možno tvorbu OP považovať za daňový výdavok ?
Ak pohľadávka splnila podmienky uvedené v § 20 ods. 14 zákona o dani z príjmov (vznik pohľadávky od 1.1.2004, bola zahrnutá do zdaniteľných príjmov, je nepremlčaná, riziková, ocenená v menovitej hodnote bez príslušenstva a od jej splatnosti uplynula doba viac ako 360 dní, resp. viac ako 720 dní, resp. viac ako 1080 dní), možno uznať za daňový výdavok opravnú položku vo výške 20,50 alebo 100 % jej menovitej hodnoty alebo neuhradenej časti bez príslušenstva. V tomto prípade je daňovým výdavkom OP k pohľadávke v menovitej hodnote v celej výške 100 %, pretože je viac ako 1 080 dní po splatnosti. Tvorba OP k pohľadávkam sa účtuje účtovným zápisom 547/391, zúčtovanie - vyradenie OP 391/311, čiastočný zánik 391/547.
Otázka č.2 – OP k dlhodobému majetku
Spoločnosť vytvorila v účtovníctve OP k autu, ktoré bolo čiastočne poškodené k poslednému dňu zdaňovacieho obdobia. Je tvorba takejto OP položky daňovo uznaná?
Nie, platný zákon o dani z príjmov neuznáva za daňový výdavok OP vytvorené k dlhodobému hmotnému alebo nehmotnému majetku, k zásobám, resp. k finančnému majetku a pod. Daňovo uznané sú len OP uvedené v § 20 zákona o dani z príjmov.